b'\n_START_ARTICLE_\nLamped\xc5\xabza\n_START_PARAGRAPH_\nLamped\xc5\xabza (it. Lampedusa) \xe2\x80\x93 did\xc5\xbeiausia Pelag\xc5\xb3 salyno sala Vidur\xc5\xbeemio j\xc5\xabroje, priklausanti Italijai. _NEWLINE_Sala priklauso Sicilijos Agrid\xc5\xbeento provincijai kartu su ma\xc5\xbeesn\xc4\x97mis salomis Linoza ir Lampione. Lamped\xc5\xabzos sala yra pie\xc4\x8diausias Italijos ta\xc5\xa1kas ir pie\xc4\x8diausia sala. Tunisas yra artimesnis saloms nei pati Italija \xe2\x80\x93 nuo Afrikos sala nutolusi 113 km, tuo tarpu iki Sicilijos yra 205 km. 176 km \xc4\xaf rytus nuo salos yra Malta._NEWLINE_Lamped\xc5\xabzos plotas yra \xc5\xa1iek tiek daugiau nei 20 kv. km. ir joje gyvena apie 6 000 gyventoj\xc5\xb3. Pagrindin\xc4\x97 gyventoj\xc5\xb3 veikla yra \xc5\xbe\xc5\xabkl\xc4\x97, \xc5\xbeem\xc4\x97s \xc5\xabkis ir turizmas._NEWLINE_Su \xc5\xbeemynine Italija galima susisiekti laivais, taip pat vyksta reguliar\xc5\xabs skryd\xc5\xbeiai \xc4\xaf Sicilijos miestus i\xc5\xa1 Lamped\xc5\xabzos oro uosto. Vasaros sezonu vykdomi skryd\xc5\xbeiai ir \xc4\xaf kitus Italijos miestus._NEWLINE_Nuo XXI a. sala tapo vienu i\xc5\xa1 pagrindini\xc5\xb3 imigrant\xc5\xb3 \xc4\xaf Europ\xc4\x85 keli\xc5\xb3 i\xc5\xa1 Afrikos. Apie \xc5\xa1i\xc4\x85 kriz\xc4\x99 saloje buvo filmuojamas 2016 m. filmas \xe2\x80\x9eUgnis j\xc5\xabroje\xe2\x80\x9c (Fuocoammare), laim\xc4\x97j\xc4\x99s Auksinio lokio apdovanojim\xc4\x85.'